Kodeks van Hammurabi - Wikipedia
Kodeks van Hammurabi
(Aangestuur vanaf Kodeks van Hammoerabi)
Die Kodeks van Hammurabi is 'n goedbewaarde Babiloniese regskode van Antieke Mesopotamië wat van omstreeks 1754 v.C. dateer. Dit is een van die oudste redelik lang ontsyferde geskrifte in die wêreld. Die sesde Babiloniese koning, Hammurabi, het die kodeks opgestel en gedeeltelike afskrifte het behoue gebly op 'n mensgroot klipstele en verskeie kleitablette.
'n Deel van die kodeks op 'n kleitablet, Louvre.
Die kodeksstele van Hammurabi, Louvre.
Die kodeks bestaan uit 282 wette met strawwe. Dié het afgehang van sosiale status en slaaf versus vry man.
Amper 'n helfte van die wette handel oor kontrakte soos die loon vir 'n osdrywer of dokter. 'n Derde handel oor sake in verband met die huishouding en familiesake soos erflatings, egskeidings, vaderskap en seksuele gedrag. Ander het te doen met transaksies soos die verantwoordelikheid van 'n bouer as 'n huis ineenstort, of eiendom wat beskadig word terwyl iemand dit oppas. Net een wet gaan oor die pligte van 'n amptenaar; dit bepaal dat 'n regter wat 'n verkeerde oordeel vel, beboet en permanent van die rol geskrap moet word. Daar is ook 'n aantal bepalings in verband met militêre diens.
Moderne argeoloë het die kodeks in 1901 ontdek en die vertaling daarvan is in 1902 gepubliseer. Hierdie feitlik volledige weergawe is uitgekap op 'n stele in die vorm van 'n groot wysvinger van 2,25 m hoog. Die kodeks is in Akkadiese wigskrif geskryf. Dit word tans in die Louvre uitgestal.
↑ Review: The Code of Hammurabi, J. Dyneley Prince, The American Journal of Theology Vol. 8, No. 3 (Jul., 1904), pp. 601–609 Gepubliseer deur: University of Chicago Press Stable URL: http://www.jstor.org/stable/3153895
↑ Gabriele Bartz, Eberhard König, (Arts and Architecture), Könemann, Köln, (2005), ISBN 3-8331-1943-8